62022CO0032_RES
Cás C‑32/22 P(I)
Anheuser-Busch Inbev SA/NVagusAmpar BVBA
v
Magnetrol International NVagusan Coimisiún Eorpach
Breithiúnas na Cúirte (an Mór-Dhlísheomra) an 1 Lúnasa 2022
(Achomharc – Idiragairt – Státchabhair – Scéim chabhrach arna cur chun feidhme ag Ríocht na Beilge – Cead chun idiragairt a dhéanamh in imeachtaí achomhairc i gcoinne breithiúnas ón gCúirt Ghinearálta – Breith na Cúirte Ginearálta a chur ar ceal – Cás a tharchur ar ais chuig an gCúirt Ghinearálta – Breith na Cúirte Ginearálta ag diúltú barúlacha i scríbhinn maidir leis an mbreithiúnas ba chúis leis an tarchur sin arna gcur in iúl ag idiragraí san achomharc a chur i gcomhad an cháis – Breith intuigthe ón gCúirt Ghinearálta ag diúltú do stádas mar idiragraí os comhair na Cúirte Ginearálta a thabhairt d’idiragraí san achomharc – Inghlacthacht an achomhairc – Stádas mar idiragraí os comhair na Cúirte Ginearálta ag idiragraí san achomharc)
Achomharc – Inghlacthacht – Breitheanna a bhféadfar achomharc a dhéanamh ina gcoinne – Cead do pháirtí idiragairt a dhéanamh i gcás ag céim an achomhairc i gcoinne bhreith de chuid na Cúirte Ginearálta – Breith na Cúirte Ginearálta a chur ar ceal agus an cás a tharchur ar ais chuici – Breith na Cúirte Ginearálta ag diúltú do stádas mar idiragraí a thabhairt d’idiragraí san achomharc tar éis an cás a bheith tarchurtha ar ais – Achomharc i gcoinne na breithe sin arna thaisceadh ag an idiragraí san achomharc – Inghlacthacht
(Reacht na Cúirte Breithiúnais, Airteagal 57(1))
(féach míreanna 30 - 57)
Imeachtaí breithiúnacha – Idiragairt – Cead do pháirtí idiragairt a dhéanamh i gcás ag céim an achomhairc i gcoinne bhreith de chuid na Cúirte Ginearálta – Breith na Cúirte Ginearálta a chur ar ceal agus an cás a tharchur ar ais chuici – Stádas mar idiragraí os comhair na Cúirte Ginearálta a bheith go huathoibríoch ag páirtí ar tugadh cead dó idiragairt a dhéanamh ag céim an achomhairc
(Reacht na Cúirte Breithiúnais, Airteagal 40)
(féach míreanna 67 - 98)
Résumé
Le cinneadh an 11 Eanáir 2016 (
1
), chinn an Coimisiún gur scéim Státchabhrach í an scéim díolúine ó iarmhéid an bhrabúis arna cur chun feidhme ag an mBeilg ó 2004 i leith eintitis de chuid na Beilge de ghrúpaí corparáideacha ilnáisiúnta, ar scéim í a bhí neamhdhleathach agus ar neamhréir leis an margadh inmheánach. Dá bharr sin, d’ordaigh an Coimisiún go n‑aisghabhfaí ó na tairbhithe an chabhair arna deonú, agus bhí liosta críochnaitheach dóibh le tarraingt suas ag Ríocht na Beilge tar éis sin.
Thug Ríocht na Beilge agus Magnetrol International NV caingean os comhair na Cúirte Ginearálta chun an cinneadh sin a chur ar ceal, caingne arna clárú faoi na huimhreacha T‑131/16 agus T‑263/16 faoi seach. Thug Atlas Copco Airpower NV agus Atlas Copco AB (
2
), Anheuser-Busch InBev SA/NV agus Ampar BVBA (
3
), chomh maith le Soudal NV (
4
) agus Esko-Graphics BVBA (
5
), (le chéile, na “hiarratasóirí”) caingne eile le haghaidh neamhniú i gcoinne an chinnidh chéanna sin. Tar éis don Chúirt Ghinearálta Cásanna T‑131/16 agus T‑263/16 a roghnú mar chásanna “píolótacha”, cuireadh na himeachtaí sna cásanna eile thuasluaite ar fionraí go dtí gur réitíodh an díospóid sa chéad dá chás sin.
Tar éis Cásanna T‑131/16 agus T‑263/16 a bheith uamtha, cheadaigh an Chúirt Ghinearálta caingne Ríocht na Beilge agus Magnetrol International NV agus chuir sí cinneadh an Choimisiúin ar ceal (
6
).
Ag éisteacht le hachomharc arna thabhairt ag an gCoimisiún, cheadaigh Uachtarán na Cúirte Breithiúnais do na hiarratasóirí idiragairt a dhéanamh chun tacú le conclúidí Magnetrol International NV i gcomhthéacs na n‑imeachtaí achomhairc.
Le breithiúnas an 16 Meán Fómhair 2021 (
7
), chuir an Chúirt Bhreithiúnais breithiúnas na Cúirte Ginearálta ar ceal agus tharchuir sí an dá chás ar ais chuici, agus na costais á forchoimeád aici.
Tar éis an cás a bheith tarchurtha ar ais chuig an gCúirt Ghinearálta, chuir na hiarratasóirí barúlacha faoi bhráid na Cúirte Ginearálta maidir leis na conclúidí atá le baint as breithiúnas na Cúirte Breithiúnais maidir le toradh na n‑imeachtaí i gCás T‑263/16 RENV.
Le litreacha an 6 Nollaig 2021, chuir Cláraitheoir na Cúirte Ginearálta in iúl do na hiarratasóirí, ós rud é nárbh ionann a mbarúlacha agus doiciméad dá bhforáiltear i Rialacha Nós Imeachta na Cúirte Ginearálta, go raibh cinneadh déanta ag Uachtarán dhlísheomra na Cúirte Ginearálta ar tugadh an cás os a chomhair gan iad a chur i gcomhad Chás T‑263/16 RENV (“an bhreith atá faoi chonspóid”).
Agus trí ordú á ndéanamh aici, cheadaigh an Chúirt Bhreithiúnais, ina suí mar Mhór-Dhlísheomra, na hachomhairc a rinne na hiarratasóirí i gcoinne an bhreith sin. Chinn sí go gcoimeádfaidh páirtithe a bhfuil a gcás curtha ar fionraí ag an gCúirt Ghinearálta go dtí go ndéanfar cás píolótach a réiteach go críochnaitheach agus ar ceadaíodh dóibh idiragairt a dhéanamh sa chás píolótach sin ag céim an achomhairc an stádas mar idiragraí sin i gcás go gcuirfidh an Chúirt Bhreithiúnais breithiúnas na Cúirte Ginearálta sa chás píolótach ar ceal agus go ndéanfaidh sí an cás a tharchur ar ais chuig an gCúirt Ghinearálta.
Breithniú na Cúirte Breithiúnais
Diúltaíonn an Chúirt Bhreithiúnais, ar an gcéad dul síos, don phléadáil maidir le do-ghlacthacht atá bunaithe ar chineál an bhreith atá faoi chonspóid; d’áitigh an Coimisiún nach bhféadfaí achomharc a dhéanamh i gcoinne dhiúltú na Cúirte Ginearálta barúlacha na n‑iarratasóirí a chur i gcomhad Chás T‑263/16 RENV.
I dtaca leis sin, tugann an Chúirt Bhreithiúnais dá haire, in ainneoin a gcineál achoimre, nach mór a thuiscint go léiríonn na litreacha ó Chláraitheoir na Cúirte Ginearálta an 6 Nollaig 2021 breith na Cúirte Ginearálta diúltú aitheantas a thabhairt do na hiarratasóirí mar idiragraithe i gCás T‑263/16 RENV.
Maidir le ceart na n‑iarratasóirí achomharc a dhéanamh i gcoinne cinnidh den sórt sin faoin gcéad mhír d’Airteagal 57 de Reacht na Cúirte, lena dtugtar de chumhacht do dhaoine ar dhiúltaigh an Chúirt Ghinearálta dá n‑iarratas ar idiragairt achomharc a dhéanamh, tugann an Chúirt Bhreithiúnais dá haire nár dhiúltaigh an Chúirt Ghinearálta d’aon iarrataí ar idiragairt sa chás seo, toisc nár chuir na hiarratasóirí iarrataí den sórt sin faoina bráid. Mar sin féin, tá raon feidhme na gcinntí a chuireann Cláraitheoir na Cúirte Ginearálta in iúl do na hiarratasóirí cosúil le raon feidhme breith ón gCúirt Ghinearálta diúltú d’iarratas ar idiragairt arna thíolacadh ag gach ceann de na hiarratasóirí sin.
Ina theannta sin, nuair a chuireann an Chúirt Bhreithiúnais breith ón gCúirt Ghinearálta ar ceal in achomharc agus nuair a tharchuireann sí an cás ar ais chuig an gCúirt Ghinearálta ar an bhforas nach bhfuil an díospóid réidh le breithiúnas a thabhairt, ní féidir a bheith ag súil le réasún go dtabharfadh idiragraí san achomharc sin iarratas ar idiragairt os comhair na Cúirte Ginearálta go foirmiúil chun a bheith in ann achomharc a dhéanamh i gcoinne an chinnidh ag diúltú don iarraidh sin amháin. Ar aon nós, ní fhéadfadh an Chúirt Ghinearálta ach diúltú d’iarratas den sórt sin toisc é a bheith ródhéanach de réir fhorálacha Rialacha Nós Imeachta na cúirte sin.
Sa chomhthéacs sin, más rud é nach raibh idiragraí san achomharc i dteideal, de réir na chéad mhíre d’Airteagal 57 de Reacht na Cúirte, achomharc a dhéanamh i gcoinne breith de chuid na Cúirte Ginearálta lena ndiúltaítear stádas mar idiragraí dó tar éis an cás a tharchur ar ais chuig an gCúirt Ghinearálta, bhainfí den pháirtí sin aon chosaint dhlíthiúil a cheadódh dó a cheart idiragartha a chosaint, más gá, os comhair na Cúirte Ginearálta, cé gurb é cuspóir na chéad mhíre d’Airteagal 57 den Reacht sin cosaint den sórt sin a ráthú go beacht. Sa chás go raibh an ceart ag an idiragraí san achomharc brath ar a stádas mar idiragraí os comhair na Cúirte Ginearálta, ní bheadh aon leigheas eile ar fáil dó chun a chearta nós imeachta a éileamh.
Diúltaíonn an Chúirt Bhreithiúnais ansin do phléadáil an Choimisiúin maidir le do-ghlacthacht an achomhairc a rinne Soudal NV agus Esko-Graphics BVBA toisc é a bheith ródhéanach.
Chuige sin, tugann an Chúirt Bhreithiúnais dá haire, cé gur tionscnaíodh an t‑achomharc seo lasmuigh den tréimhse choicíse tar éis an bhreith a bhfuil achomharc á dhéanamh ina coinne a bheith curtha in iúl, dá bhforáiltear leis an gcéad mhír d’Airteagal 57 de Reacht na Cúirte, arna fadú 10 lá mar gheall ar fhad slí, go bhféadfar maolú a fháil ón tréimhse sin, áfach, i gcás earráid incheadaithe de chuid an pháirtí lena mbaineann. I gcomhréir le cásdlí socraithe, glacfar leis gur earráid incheadaithe atá ann go háirithe i gcás eisceachtúil ina raibh fíor-éiginnteacht ag an bpáirtí lena mbaineann maidir leis na teorainneacha ama nach mór achomharc a thaisceadh laistigh díobh, mar gheall ar iompar institiúide, lena n‑áirítear cúirt de chuid an Aontais, agus mar gheall ar fhoclaíocht na rialacha is infheidhme.
Sa chás seo, maidir le diúltú na Cúirte Ginearálta aitheantas a thabhairt do Soudal NV agus Esko-Graphics BVBA, a bhí ina n‑idiragraithe san achomharc, mar idiragraithe sna himeachtaí tar éis an cás a tharchur ar ais chuici, is briseadh é sin le cleachtas a lean an Chúirt sin ar feadh i bhfad agus a deimhníodh go foirmiúil ina cásdlí. Ina theannta sin, bhí an litir ó Chláraitheoir na Cúirte Ginearálta gearr, toisc nár luadh inti go sainráite gur dhiúltaigh an Chúirt Ghinearálta stádas mar idiragraithe a thabhairt do na hiarratasóirí agus nach raibh aon tagairt bheacht inti don bhunús a bhí leis an mbreith a glacadh. Ar deireadh, ar an dáta ar thaisc Soudal NV agus Esko-Graphics BVBA an t‑achomharc, ní raibh an bonn ar a gcaithfí an t‑achomharc sin a thaisceadh – Airteagal 56 nó Airteagal 57 de Reacht na Cúirte – soiléir ó chásdlí na Cúirte Breithiúnais ná ón Reacht sin, cé go bhfuil an teorainn ama chun achomharc a thaisceadh difriúil sa dá chás: ní mór achomharc faoi Airteagal 56 de Reacht na Cúirte a thaisceadh laistigh de dhá mhí tar éis breith na Cúirte Ginearálta a bheith curtha in iúl, ach ní mór é a thaisceadh laistigh de choicís faoi Airteagal 57 den Reacht sin.
I bhfianaise na n‑eilimintí sin, measann an Chúirt Bhreithiúnais gur earráid incheadaithe í an earráid a rinne Soudal NV agus Esko-Graphics BVBA maidir leis an teorainn ama chun a n‑achomharc a thaisceadh.
Tar éis di diúltú do na pléadálacha éagsúla maidir le do-ghlacthacht a d’ardaigh an Coimisiún, scrúdaíonn an Chúirt Bhreithiúnais tuillteanas na n‑achomharc a thionscain na hiarratasóirí.
Chuige sin, tugann an Chúirt Bhreithiúnais dá haire, ar dtús, nach sonraítear i Rialacha Nós Imeachta na Cúirte Ginearálta an stádas nach mór a thabhairt, i gcomhthéacs imeachtaí tar éis cás a tharchur ar ais chuig an gCúirt Ghinearálta, do na hidiragraithe san achomharc. Dá bhrí sin, is léir gur leanúint de na himeachtaí achomhairc os comhair na Cúirte Breithiúnais é scrúdú na Cúirte Ginearálta ar chás a tharchuirtear ar ais chuici, rud a léirítear go sainráite i Rialacha Nós Imeachta na Cúirte Ginearálta.
Dá bhrí sin, ceadaítear le hAirteagal 217 de na Rialacha Nós Imeachta sin do na páirtithe sna himeachtaí, tar éis an cás a tharchur ar ais, a gcuid barúlacha i scríbhinn a thíolacadh i ndáil leis na conclúidí a bheidh le baint ó bhreith na Cúirte Breithiúnais maidir le toradh na n‑imeachtaí i gcás ina ndearnadh an cinneadh a cuireadh ar ceal tar éis don Chúirt clabhsúr a chur leis an nós imeachta i scríbhinn maidir le substaint an cháis, agus é sin chun leanúnachas na díospóireachta os comhair chúirteanna an Aontais a áirithiú. Mar sin féin, dá ndiúltófaí d’idiragraí san achomharc, a bhí in ann leas a chruthú maidir le toradh na n‑imeachtaí os comhair na Cúirte Breithiúnais, stádas mar idiragraí sna himeachtaí tar éis an cás a tharchur ar ais, bheadh sé mar thoradh air sin go mbainfí den pháirtí sin aon deis barúlacha a chur faoi bhráid na Cúirte Ginearálta maidir le hiarmhairtí bhreith na Cúirte a dhéanfadh difear dá leasanna.
Thairis sin, tá sé mar thoradh ar an réiteach a ghlac an Chúirt Ghinearálta leis an mbreith atá faoi chonspóid go mbraitheann leanúnachas na díospóireachta i gcás ar bhreith na Cúirte Breithiúnais rialú go cinntitheach í féin ar an díospóid nó, mar mhalairt air sin, an cás a tharchur ar ais chuig an gCúirt Ghinearálta. Sa chás go rialaíonn an Chúirt Bhreithiúnais go cinntitheach ar an díospóid, féadfaidh an t‑idiragraí san achomharc a chuid argóintí a dhéanamh os comhair an chúirt de chuid an Aontais ar a n‑iarrtar rialú a dhéanamh ar an athbhreithniú céadchéime, cé, faoin mbreith a ghlac an Chúirt Ghinearálta, nach mbeadh deis den sórt sin aige sa chás go gcuirfí an cás faoi bhráid na Cúirte Ginearálta.
Anuas air sin, dá ndéanfaí an t‑idiragraí san achomharc a eisiamh ón nós imeachta tar éis an cás a tharchur ar ais, is mó seans go ndéanfaí difear do leanúnachas na díospóireachta os comhair chúirteanna an Aontais toisc gur cheart go mbeadh an t‑idiragraí sin in ann páirt a ghlacadh arís, de réir na gcoinníollacha nós imeachta is infheidhme, sa nós imeachta os comhair na Cúirte Breithiúnais i gcás achomhairc i gcoinne chinneadh na Cúirte Ginearálta a glacadh tar éis don chás a bheith tarchurtha ar ais chuig na Cúirte sin.
Cruthaíonn eisiamh den sórt sin fadhb freisin maidir le híocaíocht costas, a mhéid nach gcinneann an Chúirt Bhreithiúnais féin na costais ach nuair nach bhfuil aon bhunús leis an achomharc nó nuair a bhíonn bunús maith leis an achomharc ach rialaíonn an Chúirt Bhreithiúnais féin go cinntitheach ar an díospóid. Mar sin féin, nuair a tharchuireann an Chúirt Bhreithiúnais an cás ar ais chuig an gCúirt Ghinearálta, is faoin gCúirt Ghinearálta a bheidh sé rialú a dhéanamh ar na costais a bhaineann leis na himeachtaí achomhairc, lena n‑áirítear iad siúd a tabhaíodh nó iad siúd a bheidh le haisíoc ag na hidiragraithe san achomharc. Dá bhrí sin, dá ndéanfaí stádas mar pháirtí os comhair na Cúirte Ginearálta a dhiúltú dóibh, chiallódh sé nach mbeadh socrú ann maidir leis na costais nó go rialódh an Chúirt Ghinearálta ar éilimh san ábhar seo a bhaineann le duine nach páirtí iad sna himeachtaí os a comhair.
Cinneann an Chúirt Bhreithiúnais nach mór, de réir Reacht na Cúirte Breithiúnais, chun urraim a thabhairt do na cearta nós imeachta a ráthaítear d’idiragraithe le Rialacha Nós Imeachta na Cúirte Ginearálta agus don phrionsabal maidir le riaradh fónta an cheartais, i gcomhthéacs struchtúr comhleanúnach a thabhairt do na himeachtaí os comhair na Cúirte Breithiúnais agus na Cúirte Ginearálta, go mbeidh stádas mar idiragraí os comhair na Cúirte Ginearálta go huathoibríoch ag na páirtithe ar ceadaíodh dóibh idiragairt a dhéanamh i gcás ag céim an achomhairc, nuair a tharchuirtear an cás ar ais chuig an gCúirt Ghinearálta tar éis an bhreith faoi achomharc a chur ar ceal.
Mar thoradh air sin, rinne an Chúirt Ghinearálta earráid dlí, agus, dá bharr sin, cuireann an Chúirt Bhreithiúnais breith na Cúirte Ginearálta ag diúltú barúlacha na n‑iarratasóirí a chur i gcomhad Chás T‑263/16 RENV agus, á dhéanamh sin, ag diúltú do stádas mar idiragraí sa chás sin a dheonú do na hiarratasóirí ar ceal.
(
1
)	Cinneadh (AE) 2016/1699 an 11 Eanáir 2016 maidir le scéim Státchabhrach um dhíolúine ó iarmhéid an bhrabúis SA.37667 (2015/C) (ex 2015/NN) arna cur chun feidhme ag an mBeilg [a bhfuil fógra tugtha ina leith faoi dhoiciméad C(2015) 9837, IO 2016 L 260, lch. 61].
(
2
)	Cláraithe faoin uimhir T‑278/16.
(
3
)	Cláraithe faoin uimhir T‑370/16.
(
4
)	Cláraithe faoin uimhir T‑201/16.
(
5
)	Cláraithe faoin uimhir T‑335/16.
(
6
)	Breithiúnas an 14 Feabhra 2019, an Bheilg agus Magnetrol International v an Coimisiún (T‑131/16 agus T‑263/16, EU:T:2019:91).
(
7
)	Breithiúnas an 16 Meán Fómhair 2021an Coimisiún v an Bheilg agus Magnetrol International (C‑337/19 P, EU:C:2021:741).